Echipa de juniori U15 a celor de la FCSB a câștigat finala Ligii Elitelor după ce a învins-o pe Steaua cu scorul de 5-0. Tribunele de pe stadionul din Buftea au fost pline.
FCSB a controlat cu autoritate duelul cu ”militarii”. Cezar Tamaș a deschis scorul în minutul 17 din interiorul careului. David Avram a dublat diferența în minutul 32 al întâlnirii. După pauză, lucrurile au stat la fel. Robert Pricop a trimis un șut superb direct în vinclu și a făcut 3-0, iar Andrei Dăncuș a făcut 4-0 din lovitură liberă în minutul 55. Victor Marin a stabilit scorul final, 5-0, în prelungiri.
La meci au asistat George Ogăraru și Mihai Stoichiță, directorul tehnic al Federației Române de Fotbal. Și Mihai Pintilii și-a făcut apariția la Buftea pentru a-i vedea pe micii FCSB-iști în acțiune.
Din fericire, meciul a fost lipsit de evenimente negative. Nu au existat conflicte între fani, deși se cunosc foarte bine tensiunile dintre părți.
Înainte de fluierul de start, a avut loc un moment interesant. Jucătorii ambelor echipe s-au adunat în cerc pentru a-și transmite ultimele indicații și pentru a se încuraja, iar la final, fotbaliștii ambelor echipe au strigat „Steaua!”. FCSB a fost considerată echipa gazdă și a jucat în echipament roș-albastru, în timp ce CSA Steaua a jucat în verde.
În finala mică au jucat Farul Constanța și Universitatea Craiova. „Marinarii” s-au impus cu 3-1. FCSB a trecut în semifinale cu 3-2 la general de Farul, iar CSA Steaua i-a învins pe cei de la Universitatea Craiova cu 9-7 în dubla din semifinale.
FCSB U15: R. Andrei – E. Neamțu, A. Dăncuș, R. Preda, A. Dovlecioaica – R. Moldovan (căpitan), A. Zahan, M. Pădure – R. Pricop, D. Avram, C. Tamaș
Rezerve: E. Cincan (GK), D. Coțofană, M. Anghel, V. Marin, A. Crihana, D. Ciuleanu, C. Stoica, S. Boata, N. Purice
Antrenor: Tudor David
Steaua U15: D. Luca – A. Lupu, A. Bercea, C. Petrache, A. Barbu – L. Albu, Ș. Rotaru (căpitan), D. Bogdan – M. Țicală, E. Radu, R. Duțan
Rezerve: O. Kizil (GK), D. Gheorghe, C. Bălașa, N. Popovici, L. Bodron, A. Chițiu, B. Vasile, Ș. Bebu, R. Matei
Antrenor: Sorin Călinescu
FCSB continuă să impresioneze la nivel de juniori, având încă o echipă calificată în finala Ligii Elitelor. Echipa U17 a reușit să treacă de UTA Arad cu scorul general de 8-6 și va juca împotriva Universității Craiova în ultimul act al competiției. Oltenii au eliminat Farul Constanța după un rezultat total de 8-4.